钦定古今图书集成/明伦汇编/官常典/第786卷 > 张师德
## 钦定古今图书集成/明伦汇编/官常典/第786卷 > 张师德

按《宋史张去华传》：师德，字尚贤，去华十子，最器师德，
尝欲任以官，辞不就，去华曰：“此儿必继吾志。”真宗祀
汾阴，知河南府薛映荐其学行，又献《汾阴大礼颂》于
行在。是岁举进士，亦为第一，时人荣之。除将作监丞，
通判耀州，迁秘书省著作郎，集贤校理，判三司都理
欠。凭由司建言，“有逋负官物而被系，本非侵盗，若惸
独贫病，无以自偿，愿特蠲之。”帝用其言。尝奏事殿中，
帝访以时事，而条对甚备。帝喜曰：“朕藩邸知卿父名，
今又知卿才。”其后每遣使，帝辄曰：“张师德可用。”契丹、
高丽使来，多以师德主之。天禧初，安抚淮南。苦风眩，
改判司农寺，擢右正言、知制诰，判尚书刑部。顷之，出
知颍州，迁刑部员外郎、判大理寺，为群牧使、景灵宫
判官，再迁吏部郎中。以疾知邓州，徙汝州，拜左谏议
大夫，罢知制诰。师德孝谨有家法，不交权贵，时相颇
不悦之，然亦多病。在西掖九年不还，卒于官。有《文集》
十卷。子景宪，为大中大夫。